**ELŐTERJESZTÉS**

**Gazdasági és Városstratégiai Bizottság 2014. december 10-i ülésére**

**Javaslat a Szombathely, Géfin Gyula u. 22. sz. alatti ingatlanra vonatkozó bérleti szerződés meghosszabbítására**

A Szombathelyi Médiaközpont Nonprofit Kft. (a továbbiakban: társaság) ügyvezetője azzal a kérelemmel fordult önkormányzatunkhoz, hogy a Szombathely, Géfin Gyula u. 22. sz. alatti ingatlanra vonatkozó bérleti szerződés meghosszabbításához a Tisztelt Bizottság járuljon hozzá.

A Pénzügyi, Gazdasági és Jogi Bizottság a 2011. december 13-i ülésén tárgyalta a társaság elhelyezésének lehetőségeiről szóló előterjesztést, és a 466/2014. (XII.13.) PGJB határozattal támogatta a városi televíziónak a Géfin Gyula u. 22. sz. alatti ingatlan 434 m2 alapterületű részén történő elhelyezését az alábbi feltételekkel:

* a bérleti szerződés időtartama határozott - 2012. április 6. napjától 2014. december 31. napjáig terjedő időre szól, mely időtartam alatt felek a szerződést rendes felmondással nem szüntethetik meg,
* a bérleti díj összege 970,-Ft/m2/hó,
* a bérleti díj minden év január 1. napjával a KSH által megállapított infláció mértékével emelkedik, a bérleti díj emelésének első napja 2013. január 1.,
* az ingatlan átalakítási munkálatainak elvégzése és költségeinek fedezése a bérbeadót terheli,
* a Szombathelyi Rádió és Televízió Nonprofit Kft-t az átalakítási munkálatok idejére - 2012. április 6. napjától kezdődő 90 napos időtartamban - bérleti díjfizetési kötelezettség nem terheli.

Tekintettel arra, hogy a bérleti szerződés 2014. december 31. napján lejár, dönteni szükséges a meghosszabbításról. A jelenlegi helyre vonatkozó szerződés meghosszabbításának indokait az Ügyvezető Úr a jelen előterjesztéshez mellékelt levélben ismerteti.

A társaság javaslata szerint a bérleti jogviszony 2 éves határozott időtartamra, 2016. december 31. napjáig kerül meghosszabbításra. A bérleti díj havonta 1.073,- Ft/ m2 + ÁFA, mely bérleti díj minden év január 01. napjával a KSH által megállapított infláció mértékével emelkedik, az emelés első időpontja 2016. január 01. napja.

A társaság jelenleg hatályos Szervezeti és Működési Szabályzata a szolgáltatások beszerzése esetén 1 millió forint értékhatárig az ügyvezető igazgató, 1 millió forint összeghatár felett pedig az alapító hatáskörébe rendeli a döntést a vagyonrendelet szabályai szerint. Szombathely Megyei Jogú Város Önkormányzata vagyonáról, a vagyontárgyak feletti tulajdonosi jogok gyakorlásáról szóló 29/2004. (VI. 30.) rendelet 25. § (2) bekezdésének d) pontja értelmében olyan szerződés megkötésének a jóváhagyása, amelynek értéke a törzstőke legalább ¼-ét meghaladja, a a gazdasági ügyekkel foglalkozó bizottság jogosult dönteni. A társaság törzstőkéje 4.700.000,- Ft.

A fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

Szombathely, 2014. december 5.

**/: Dr. Puskás Tivadar :/**

**Határozati javaslat**

**……/2014. (XII.10.) GVB határozat**

A Bizottság Szombathely Megyei Jogú Város Önkormányzata vagyonáról, a vagyontárgyak feletti tulajdonosi jogok gyakorlásáról szóló 29/2004. (VI. 30.) rendelet 25. § (2) bekezdése alapján támogatja a Szombathelyi Médiaközpont Nonprofit Kft. Géfin Gyula u. 22. sz. alatti ingatlanra vonatkozó bérleti szerződésének meghosszabbítását az alábbi feltételekkel:

* a bérleti szerződés időtartama határozott – 2015. január 1. napjától 2016. december 31. napjáig terjedő – időre szól, mely időtartam alatt felek a szerződést rendes felmondással nem szüntethetik meg,
* a bérleti díj összege 1.073,-Ft/m2 + ÁFA/hónap,
* a bérleti díj minden év január 1. napjával a KSH által megállapított infláció mértékével emelkedik, a bérleti díj emelésének első napja 2016. január 1.,
* az ingatlan rendeltetésszerű használatával kapcsolatos karbantartási kötelezettség a Bérlőt terheli, átalakításra, korszerűsítésre csak a Bérbeadóval kötött külön megállapodás alapján jogosult.

A Bizottság felhatalmazza a Szombathelyi Médiaközpont Nonprofit Kft. ügyvezető igazgatóját, hogy a fenti feltételekkel a bérleti szerződést megkösse.

Felelős: Dr. Puskás Tivadar polgármester

Koczka Tibor alpolgármester

Dr. Gaál Róbert jegyző

(A végrehajtásért felelős:

Lovass Tibor, a társaság ügyvezetője,

Lakézi Gábor, a Városüzemeltetési Osztály vezetője)

Határidő: 2014. december 31.